Fins a la publicació de la Llei 10/1997, la renda mínima d'inserció ha estat regulada pel Decret 144/1990, de 28 de maig, que va establir el programa interdepartamental de la renda mínima d'inserció, el qual va ser modificat pel Decret 213/1991, d'1 d'octubre.
Posteriorment, el Decret 228/95, de 25 de juliol, va actualitzar i refondre els decrets esmentats i va introduir algunes modificacions derivades de l'experiència acumulada durant cinc anys de funcionament del programa interdepartamental de la renda mínima d'inserció (PIRMI).
El Decret 47/1997, de 18 de febrer, va modificar l'import de les prestacions econòmiques de la renda mínima d'inserció (RMI).
L'esmentat Decret 47/1997, en primer lloc, recupera de forma esglaonada el poder adquisitiu de les prestacions que es van establir originàriament l'any 1990, en un període de quatre anys (1997-2000), i, en segon lloc, estableix que la prestació econòmica de l'RMI s'incrementarà anualment amb la previsió d'augment de l'índex de preus al consum.
Alguns articles de la Llei 10/1997, de 3 de juliol, contenen manaments específics de desplegament reglamentari.
D'altra banda, la seva disposició final 1 faculta el Govern de la Generalitat per dictar les normes necessàries per desplegar-la i aplicar-la.
En conseqüència, amb el present reglament es compleixen els manaments legals amb l'exercici de les facultats que les disposicions esmentades atorguen al Govern.
Pel que fa a l'estructura del present Decret, cal manifestar que segueix el model de la Llei 10/1997 i, en conseqüència, l'integren cinc capítols.
El capítol 1 recull les disposicions generals de la renda mínima d'inserció; el capítol 2 regula els requisits que han de complir els sol·licitants i les obligacions dels destinataris de l'RMI; el capítol 3 conté disposicions relatives a la gestió i organització de l'RMI; el capítol 4 desenvolupa les prestacions de l'RMI, i el capítol 5 regula la prestació econòmica de l'RMI.
En virtut del que s'ha exposat, a proposta dels consellers de Treball i de Benestar Social, escoltats el Comitè de Seguiment de la Renda Mínima d'Inserció, el Consell General de Serveis Socials i el Consell de Treball de Catalunya, i d'acord amb la Comissió Jurídica Assessora i el Govern de la Generalitat,
L'objecte d'aquest reglament és desplegar la Llei 10/1997, de 3 de juliol, de la renda mínima d'inserció.
La finalitat de l'RMI és prestar el suport adequat a totes les persones a les quals els calgui per atendre les necessitats bàsiques per viure en la societat, amb els recursos convenients per mantenir-se i per afavorir-ne la inserció o la reinserció social i/o laboral.
a) S'entén per titular la persona a favor de la qual s'ha aprovat un pla individual d'inserció i reinserció social i/o laboral (PIR).
b) S'entenen per beneficiàries la persona o les persones que estan a càrrec d'un titular i que formen part del PIR com a membres de la unitat familiar.
c) S'entén per destinatària la persona titular i les beneficiàries.
Es considera unitat familiar un grup de convivència per vincle de matrimoni o una altra relació estable anàloga per consanguinitat, adopció o afinitat fins al segon grau.
4.1 Tenen dret a les prestacions que estableix l'RMI totes les persones en les quals concorrin les circumstàncies següents:
a) Que estiguin empadronades o s'empadronin en qualsevol dels municipis de Catalunya al moment de fer la sol·licitud de prestació.
Pel que fa a les persones que resideixin en un municipi i no disposin de domicili s'aplicarà el que disposi la normativa específica reguladora dels procediments d'empadronament.
b) Que acreditin una residència continuada i efectiva a Catalunya com a mínim amb un any d'antelació a la data de presentació de la sol·licitud.
Les absències per qualsevol causa inferiors a noranta dies durant cada any natural i les absències justificades per malaltia, empresonament i altres causes anàlogues no interrompran el còmput de la residència continuada i efectiva.
Tampoc no interromprà aquest còmput l'absència justificada per malaltia d'un familiar fins al segon grau de consanguinitat.
Estan eximides d'aquest requisit les persones a les quals es refereix l'article 4, apartats a) i b), de la Llei 18/1996, de 27 de desembre, de relacions amb les comunitats catalanes a l'exterior.
Queden exemptes d'aquest requisit les persones que tinguin menors o persones amb disminució a càrrec seu, sens perjudici del que disposa l'apartat 4.2.e).
d) Que tinguin una edat compresa entre els 25 i els 65 anys, o que no arribant als 25 anys es trobin en situació de desemparament o risc social o tinguin menors o persones amb disminució al seu càrrec.
Als efectes del que disposa l'article 6.1 de la Llei 10/1997, de 3 de juliol, s'entendrà que es troba en situació de desemparament o risc social la persona amb una edat compresa entre els 18 i els 25 anys en la qual concorri alguna de les dues circumstàncies següents:
Que hagi estat sota la guarda o tutela de la Direcció General d'Atenció a la Infància o que procedeixi de centres de la Direcció General de Mesures Penals Alternatives i de Justícia Juvenil del Departament de Justícia.
Que es trobi en una situació de fet molt limitadora de la seva autonomia personal i integració social, derivada d'uns entorns socioeconòmics, familiars i comunitaris especialment conflictius o plens de mancances.
Es consideren en aquesta situació les persones o les unitats familiars que no hagin obtingut durant els dotze mesos anteriors a la data de la sol·licitud uns ingressos superiors a la prestació econòmica de la renda mínima d'inserció que correspongui al mateix període.
Es computa com a ingressos de la unitat familiar només la part de les pensions de jubilació, invalidesa, viduïtat i orfenesa que percebi cada membre de la unitat familiar que no sigui el titular que excedeixi l'import de la prestació econòmica bàsica de la renda mínima d'inserció.
En el cas de conviure dues o més unitats familiars, els ingressos conjunts de les persones que formen part del nucli de convivència familiar no poden superar, per a cada membre, la prestació bàsica de la renda mínima i aquests no poden disposar de béns mobles o immobles les seves característiques dels quals indiquin de forma notòria que hi ha béns materials suficients per atendre la subsistència.
En el supòsit de percepció d'ingressos irregulars, tant pel que fa a la quantia com pel que fa a la periodicitat, s'ha de tenir com a referència la mitjana dels obtinguts durant els dotze mesos anteriors a la sol·licitud.
Un cop aprovat el PIR, aquestes activitats s'han de recollir en el conveni d'inserció, que han de signar el titular i els altres beneficiaris de la unitat familiar que siguin majors d'edat i susceptibles de rebre mesures d'inserció.
a) Si la persona sol·licitant o qualsevol dels membres de la unitat familiar té dret a percebre altres prestacions públiques l'import de les quals supera la prestació econòmica de la renda mínima calculada d'acord amb el que estableixen la Llei 10/1997, de 3 de juliol, i el present Decret.
c) Si la persona sol·licitant o qualsevol dels membres de la unitat familiar està en situacions derivades d'acomiadaments laborals, expedients de regulació d'ocupació o altres de similars, que es troben en tràmit judicial o administratiu, i es comprova que la quantia que han de rebre per raó de les esmentades situacions pot ser superior al còmput anual de la renda mínima.
En tot cas, es té dret a la seva concessió provisional, i, en el supòsit que la demanda prosperi, des de l'execució de la sentència, hi ha l'obligació de tornar una quantia igual a l'obtinguda fins al límit de la prestació econòmica que hagi percebut.
d) Si la persona sol·licitant o qualsevol dels membres de la unitat familiar percep o ha percebut de forma indeguda qualsevol mena de prestació pública, en els últims cinc anys, per causes que es comprova que són atribuïbles al titular.
f) Si el nucli de convivència familiar de la persona sol·licitant té altres destinataris de la renda mínima.
g) Si la persona sol·licitant que legalment té dret a percebre una pensió alimentària del seu cònjuge o d'altres parents no la rep i no ha interposat la corresponent reclamació judicial.
4.3 Als efectes del que disposen l'article 6.3 de la Llei 10/1997, de 3 de juliol, i el present Decret, es considera que una persona es troba en situació de pobresa severa quan està en una situació d'emergència social, desarrelament o marginació social greu.
Els destinataris estan obligats a:
b) Comunicar a l'entitat gestora que correspongui, en el termini d'un mes, els canvis de situació personal o patrimonial que d'acord amb la Llei 10/1997, de la renda mínima d'inserció, i aquest Decret, puguin modificar, suspendre o extingir la prestació, llevat dels casos en què no s'han comunicat els canvis per causes no imputables a la persona destinatària.
e) Reclamar qualsevol dret econòmic que els pugui correspondre per qualsevol títol i exercir les accions corresponents per fer-lo efectiu, llevat dels casos en què no s'ha efectuat aquest tràmit per causes no imputables a la persona destinatària.
g) D'acord amb el PIR i en funció de la seva disponibilitat, participar en activitats de col·laboració social i cívica, tenint en compte el que estableix l'article 13.1.c) del present Decret.
6.1 La Comissió Interdepartamental de la Renda Mínima d'Inserció té les funcions que li atribueix l'article 8.4 de la Llei 10/1997, de 3 de juliol.
La componen sis vocals: quatre, que seran els directors generals de l'ICASS, de Formació d'Adults, d'Ocupació i de Seguretat Social, i un de nomenat pel conseller de Benestar Social i l'altre pel conseller de Treball.
Els consellers de Benestar Social i de Treball nomenaran el president i el secretari de la Comissió Interdepartamental d'entre els vocals que l'integren, per a un període de dos anys, amb caràcter rotatiu.
6.2 La Comissió Interdepartamental està dotada amb un òrgan tècnic administratiu adscrit al Departament de Benestar Social i amb uns equips d'assessorament tècnic, els quals en depenen funcionalment.
6.3 L'òrgan tècnic administratiu executa els acords de la Comissió Interdepartamental i actua com a òrgan de suport de la Comissió en l'exercici de les seves funcions de coordinació, gestió i seguiment de l'RMI.
El conseller de Benestar Social designarà el cap de l'òrgan tècnic, amb l'informe previ favorable del Departament de Treball.
6.4 La Comissió Interdepartamental també esta dotada d'equips d'assessorament tècnic, descentralitzats territorialment, les funcions dels quals són valorar les sol·licituds i els projectes de PIR presentats i formular les propostes de resolució corresponents.
Aquests equips són subjectes a les instruccions de la Comissió Interdepartamental, especialment pel que fa al compliment dels terminis que preveu la normativa reguladora del procediment de concessió de l'RMI.
6.5 L'òrgan tècnic administratiu i els equips d'assessorament tècnic es proveiran amb mitjans personals propis de l'Administració de la Generalitat adscrits als departaments de Treball i de Benestar Social, tal com estableix la normativa vigent en matèria de funció pública.
El Comitè de Seguiment de la Renda Mínima d'Inserció té les funcions que li atribueix l'article 8.6 de la Llei 10/1997, de 3 de juliol.
La seva composició és la següent:
Actuarà com a president el de la Comissió Interdepartamental, o la persona que el substitueixi.
Els directors generals de l'ICASS, de Formació d'Adults, d'Ocupació i de Seguretat Social.
Quatre representants per la Federació de Municipis de Catalunya.
Dos representants per l'Associació Catalana de Municipis.
Dos representants per les entitats d'iniciativa social col·laboradores.
Un representant del Col·legi Oficial de Diplomats en Treball Social i Assistents Socials de Catalunya.
Un representant del Col·legi d'Educadors Socials de Catalunya.
Un representant de la Confederació d'Associacions de Veïns de Catalunya.
Un representant de la Federació d'Associacions de Veïns i Habitatges Socials de Catalunya.
8.1 Els ajuntaments i els consells comarcals han de preparar i elaborar els projectes del PIR per mitjà dels serveis bàsics d'atenció social primària.
Els professionals dels serveis bàsics d'atenció social primària tenen les funcions següents:
a) La recepció o detecció de casos de persones i famílies creditores de les actuacions referides a l'article 2 de la Llei 10/1997, de 3 de juliol, de la renda mínima d'inserció.
b) La preparació i elaboració de cada projecte de pla individual d'inserció i reinserció social i/o laboral (PIR) amb el contingut que s'especifica als punts 2 i 3 de l'article 9 de la Llei 10/1997, de 3 de juliol, de la renda mínima d'inserció.
c) El seguiment i avaluació dels PIR, assegurant la integració i coherència de les diferents mesures, excepció feta del supòsit que s'indica a continuació.
Els serveis bàsics d'atenció social primària i de les entitats d'iniciativa social, després d'estudiar i valorar la demanda, trametran a la Comissió Interdepartamental, a través dels ens locals, els expedients que no presentin cap tipus de problemàtica tret de la manca de feina i que, en conseqüència, no requereixin cap intervenció social continuada.
La Comissió Interdepartamental realitzarà el seguiment d'aquests expedients en el cas que siguin aprovats.
Si posteriorment i en el decurs del temps es detecta alguna situació que necessiti l'atenció dels serveis bàsics d'atenció social primària o de les entitats d'iniciativa social, la Comissió Interdepartamental retornarà l'expedient als serveis socials d'atenció primària o als de les entitats d'iniciativa social perquè adoptin les mesures oportunes.
8.2 Les entitats d'iniciativa social degudament homologades també poden preparar i elaborar projectes de PIR, mitjançant un conveni de col·laboració amb els departaments de Treball i de Benestar Social.
Les entitats qualificades d'iniciativa social i registrades així en el Registre d'entitats, serveis i establiments socials són homologables a l'efecte de la renda mínima quan hagin col·laborat mitjançant convenis o concerts amb els departaments de Benestar Social i/o de Treball, amb l'ICASS, amb ajuntaments o altres organismes en accions de lluita contra la pobresa amb resultats avaluats com a satisfactoris, almenys dos anys abans de la petició d'homologació.
8.3 L'homologació s'haurà de sol·licitar a la Comissió Interdepartamental de la Renda Mínima d'Inserció, que escoltarà prèviament el criteri dels ajuntaments i consells comarcals interessats i també de les altres entitats d'iniciativa social homologades, i que emetrà un informe vinculant el qual serà comunicat a la Secretaria General dels departaments de Benestar Social i de Treball per a la seva resolució.
Les resolucions seran degudament comunicades als ajuntaments i consells comarcals interessats i a les entitats d'iniciativa social homologades.
8.4 Els departaments de Benestar Social i de Treball podran gestionar directament projectes d'especial interès lligats amb algun programa propi ja existent o no.
9.1 El Departament de Benestar Social subministrarà el model normalitzat de document per a l'elaboració dels PIR, prèviament aprovat per la Comissió Interdepartamental de la Renda Mínima d'Inserció, als serveis bàsics d'atenció social primària i a les entitats d'iniciativa social homologades.
9.2 Els ens locals han de presentar els projectes dels PIR al Departament de Benestar Social, el qual ha de fer els tràmits corresponents per sotmetre'ls a la Comissió Interdepartamental de la Renda Mínima d'Inserció.
9.3 El Departament de Benestar Social lliurarà als ens locals avís de recepció dels projectes de PIR presentats.
9.4 Una vegada els equips d'assessorament tècnic hagin valorat les sol·licituds i els projectes de PIR presentats i hi hagin formulat les corresponents propostes de resolució, la Comissió Interdepartamental emetrà un informe vinculant, amb un pronunciament d'aprovació o desestimació de cada projecte, i es donarà trasllat de les actuacions derivades dels projectes aprovats als directors generals responsables per tal que adoptin les resolucions corresponents.
Contra les resolucions esmentades dels directors generals es pot interposar recurs administratiu procedent, en els termes que preveu la Llei 30/1992, de 26 de novembre.
9.5 Contra les resolucions de modificació, pròrroga, suspensió o extinció de la prestació econòmica de l'RMI el seu titular podrà interposar el recurs assenyalat en l'apartat anterior, el qual serà resolt pel conseller de Treball.
10.1 Les funcions de les comissions de coordinació són la racionalització, avaluació i coordinació de les actuacions que es deriven de l'aplicació de l'RMI en el camp de l'atenció social primària.
El seu àmbit territorial pot ser municipal, comarcal o regional.
10.2 Les comissions de coordinació estan formades per representants de la Comissió Interdepartamental, de l'Administració local i de les entitats homologades que actuen en la mateixa demarcació.
També en formaran part representants dels sindicats i organitzacions empresarials més representatius.
10.3 La Comissió Interdepartamental aprovarà les normes de funcionament de les comissions de coordinació.
11.1 La Comissió Interdepartamental promourà jornades de formació, debat i avaluació dels professionals responsables de la gestió i tramitació dels PIR, amb una periodicitat mínima de tres anys, i segons mòduls formatius adequats que prepararan els departaments de Benestar Social i de Treball en coordinació amb els ens locals corresponents.
11.2 S'ha de garantir la coordinació entre els tècnics dels serveis bàsics d'atenció social primària i de les entitats d'iniciativa social amb l'òrgan tècnic i els equips d'assessorament de la Comissió Interdepartamental.
Les prestacions d'urgència i rescabalament tenen per objecte cobrir les mancances materials concretes, tant les preexistents com les que apareguin durant l'aplicació del PIR, i es regiran pel que estableix l'article 15 de la Llei 10/1997, de 3 de juliol.
a) El suport i la motivació personal per a la integració de caràcter psicològic, social i educatiu, a fi de superar desestructuracions i mancances personals i familiars dels destinataris.
c) El suport per a la col·laboració cívica a fi de fomentar l'autoestima i la integració dels destinataris en l'àmbit comunitari.
Amb aquesta finalitat, es fomentarà la participació dels destinataris en els projectes d'intervenció de les entitats inscrites al Cens d'entitats del voluntariat de Catalunya que actuen en els àmbits social i cultural, mediambiental, de participació veïnal, lleure, emergència i socors i drets humans.
La Comissió Interdepartamental ha de determinar els casos en què correspongui aquesta actuació, d'acord amb la proposta del treballador social responsable del cas i tenint en consideració el criteri del mateix destinatari.
13.2 El Departament de Benestar Social ha de coordinar les actuacions a què es refereix aquest article, en col·laboració amb els serveis bàsics d'atenció social primària i les entitats d'iniciativa social homologades.
14.1 Les accions de formació d'adults consisteixen en actuacions adreçades a les persones adultes perquè assoleixin la formació bàsica que els ha de permetre la inserció o la reinserció socials o laborals i la seva realització personal, per mitjà del Departament de Benestar Social.
14.2 Les accions de formació d'adults constitueixen l'execució dels programes en l'àmbit de la formació instrumental en tres nivells, i la formació bàsica.
Els mestres de formació d'adults exerciran les activitats docents en centres creats o autoritzats per la Generalitat de Catalunya o en les entitats d'iniciativa social d'acord amb l'article 8.2.
15.1 El Departament de Treball exerceix les actuacions de motivació, orientació laboral i formació ocupacional i de suport per a la inserció laboral.
Dins les seves possibilitats, ha d'adequar l'oferta formativa ocupacional als col·lectius més necessitats.
15.2 El Departament de Treball pot organitzar les actuacions de suport a la inserció laboral mitjançant empreses i entitats d'inserció, administracions locals o altres institucions o entitats col·laboradores.
15.3 El Departament de Treball també podrà donar ajuts a les empreses i entitats d'inserció que contractin laboralment destinataris de les accions de l'RMI en les condicions i garanties que s'estableixin al programa d'ajuts del Departament de Treball per a la inserció laboral de les persones acollides a l'RMI mitjançant empreses i entitats col·laboradores.
15.4 El Departament de Treball ha de promoure, quan s'escaigui, accions que comportin l'autoocupació dels destinataris de les prestacions de l'RMI, amb la col·laboració d'altres organismes o entitats, quan s'escaigui.
15.5 S'ha d'impulsar la participació dels agents socials, amb l'adopció d'acords que facilitin la integració laboral dels destinataris de les accions de l'RMI.
En el marc del Comitè de Seguiment de la Renda Mínima d'Inserció, es crearà una ponència, amb participació dels agents econòmics i socials, per fer el seguiment específic de les accions que comportin l'adequació de les ofertes formatives i d'inserció als col·lectius destinataris de l'RMI.
La prestació econòmica de l'RMI té caràcter periòdic, és subjecta al desenvolupament correcte del PIR, i la seva quantia està en funció de les càrregues familiars de la persona perceptora.
La finalitat de la prestació econòmica de l'RMI és atendre les necessitats d'aliments i subsistència, la gestiona el Departament de Treball, i es regeix pel que estableix l'article 19 de la Llei 10/1997, de 3 de juliol.
Deduccions en la prestació econòmica
17.1 Els ingressos de qualsevol mena de què disposin el titular i qualsevol membre de la unitat familiar s'han de deduir de l'import de la prestació que correspongui, en el còmput anual.
No es deduiran de l'import de la prestació:
a) Les prestacions finalistes per disminució, les de protecció a la família i les de la Seguretat Social pel fet de tenir fills a càrrec.
b) Les pensions de jubilació, invalidesa, viduïtat, a favor de familiars i orfenesa que percebi qualsevol membre de la unitat familiar que no sigui el titular.
c) Qualsevol mena de remuneració percebuda a conseqüència de les accions d'inserció derivades de l'RMI durant els sis primers mesos.
d) Els ingressos provinents de contractes de treball de durada inferior o equivalent a un mes.
En el cas de contractes de treball en els quals la retribució fixada sigui inferior a la prestació econòmica de l'RMI de la unitat familiar, es deduirà el 75% dels ingressos per un període màxim de sis mesos per a cada destinatari.
Aquesta deducció té un caràcter acumulatiu amb independència de la durada dels contractes.
17.2 L'import de la prestació econòmica de l'RMI que correspongui a cada unitat familiar no pot ser superior al 190% de la prestació econòmica bàsica.
La quantia mínima de la prestació econòmica reconeguda no pot ser inferior al 25 % de la prestació econòmica bàsica.
El canvi de les situacions personals i econòmiques o patrimonials de qualsevol dels components de la unitat familiar pot motivar la reducció o l'augment de la prestació econòmica.
En el cas de contractes de treball inferiors o equivalents a un mes, s'acumularan per any natural en fraccions mensuals i es reduirà la prestació econòmica de manera proporcional al còmput de mesos efectivament treballats.
19.2 A petició dels serveis bàsics d'atenció social primària o de les entitats d'iniciativa social homologades responsables del pla individual d'inserció i reinserció socials i/o laborals, i en cas de necessitat social i econòmica greu, es pot establir un pagament immediat des del mateix mes de petició de l'RMI mentre s'espera la decisió definitiva.
No serà procedent el pagament immediat quan les situacions sobrevingudes hagin de ser ateses mitjançant els ajuts d'urgència i rescabalament o d'altres prestacions públiques previstes a l'efecte.
19.3 El pagament té una durada màxima de dotze mensualitats dins d'un exercici pressupostari, i serà prorrogable, prèvia avaluació anual, sempre que es continuïn reunint els requisits per ser titular de l'RMI que estableixen la Llei 10/1997, de 3 de juliol, i aquest Decret.
La prestació econòmica s'extingeix per les causes previstes en l'article 24 de la Llei 10/1997, de 3 de juliol, de la renda mínima d'inserció.
L'import de la prestació econòmica bàsica de la renda mínima d'inserció per a l'any 1998 és de 42.882 pessetes mensuals per titular sol o unitat familiar.
En aquest darrer cas, s'hi afegiran 6.126 pessetes mensuals pel primer membre addicional, 5.105 pessetes mensuals pel segon i tercer membres addicionals i 4.084 pessetes mensuals per cadascun dels ulteriors membres addicionals.
La fixació d'aquestes quanties i la seva revalorització per als anys 1999 i 2000 s'efectuen d'acord amb el sistema especial i transitori de revalorització que estableix el Decret 47/1997, de 18 de febrer.
El càlcul de les revaloritzacions anuals posteriors es farà d'acord amb el que disposa l'article 21 de la Llei 10/1997, de 3 de juliol, de la renda mínima d'inserció.
La persona que exerceix el càrrec de cap de l'òrgan tècnic exercirà les seves funcions mentre no es proveeixi el lloc de treball corresponent d'acord amb el que disposa aquest Decret.
Es deroguen el Decret 228/95, de 25 de juliol, regulador del programa interdepartamental de la renda mínima d'inserció, i qualsevol altra disposició que contravingui o s'oposi al que disposa el present Decret.
Aquest Decret entrarà en vigor el primer dia del mes següent al de la data de la seva publicació al Diari Oficial de la Generalitat de Catalunya.
Barcelona, 1 de desembre de 1998